
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei, cu care comisia noastră a fost sesizată în fond cu adresa Biroului Permanent nr.  Plx.488 din 27 iunie 2011.
	PREŞEDINTE,

Maria Eugenia BARNA 

RAPORT

asupra propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru 
bunurile distruse de către armatele străine ce au invadat Podişul Transilvaniei
Cu adresa nr. Plx.488 din 27 iunie 2011, Biroul Permanent conform art. 95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă  privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei.
La întocmirea raportului s-a avut în vedere avizul negativ al Consiliului Legislativ, avizul negativ al Comisiei pentru drepturile omului, culte şi problemele minorităţilor naţionale, avizul negativ al Comisiei juridice, de disciplină şi imunităţi precum şi punctul de vedere negativ al Guvernului.
Prezenta propunere legislativă are ca obiect de reglementare  acordarea de despăgubiri şi/sau compensaţii financiare cetăţenilor români, care au fost victime sau au fost nevoiţi să se refugieze din domiciliul lor ca urmare a stării de război în urma ocupării Podişului Transilvaniei de către armatele străine şi au suferit persecuţii etnice, politice şi religioase sau urmaşilor lor legali până la rudele de gradul III.
Propunerea legislativă face parte din categoria legilor ordinare, potrivit art. 73 din Constituţia României, republicată.
La dezbaterea actului normativ a participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanţelor Publice domnul Bogdan Drăgoi – secretar de stat.
La lucrările comisiei şi-au înregistrat prezenţa un număr de 25 deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri.
Propunerea legislativă a fost respinsă de Senat în şedinţa din data de 22 iunie 2011.

Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind acordarea de despăgubiri sau compensaţii financiare cetăţenilor români, victime ale stării de război din 1944, pentru bunurile distruse de către armatele străine ce au invadat Podişul Transilvaniei, în şedinţa din data de 4 octombrie 2011, comisia propune respingerea acesteia din următoarele considerente:
- actul normativ nu cuprinde întreaga procedură de acordare a despăgubirilor, nefiind stabilit clar de unde se suportă despăgubirile şi nici instituţia prin care sunt acordate, şi nu respectă prevederile Legii nr. 24/2000 privind normele de tehnică legislativă, republicată, cu modificările ulterioare;
- aplicarea măsurilor propuse prin această iniţiativă legislativă ar determina majorarea cheltuielilor bugetare.
	PREŞEDINTE,

Maria Eugenia BARNA
	SECRETAR,

Nicolae BUD


Consilier parlamentar

Mariana Bărdiţă

Expert parlamentar

Vasilica Popa       

